Diari Oficial de la Generalitat Valenciana


Sumari del DOGV 8780, del 03-04-2020 (2020/2704)

RESOLUCIÓ de 24 de març de 2020, del consell d'administració de l'Autoritat de Transport Metropolità de València, per la qual s'estableixen les tarifes quilomètriques màximes revisades i el mínim de percepció de les concessions de servei públic de transport regular de viatgers i viatgeres per carretera de l'àrea metropolitana de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8780

Data del DOGV
:   03-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2704


Data del document
:   24-03-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat

RESOLUCIÓ de 24 de març de 2020, del consell d'administració de l'Autoritat de Transport Metropolità de València, per la qual s'estableixen les tarifes quilomètriques màximes revisades i el mínim de percepció de les concessions de servei públic de transport regular de viatgers i viatgeres per carretera de l'àrea metropolitana de València. [2020/2704]  
 L'Estatut d'Autonomia de la Comunitat Valenciana, aprovat per la Llei orgànica 5/1982 d'1 de juliol, modificada per la Llei orgànica 1/2006, de 10 d'abril, atribueix a la Generalitat, en el seu article 49.15, la competència exclusiva en matèria de transport terrestre dins de la Comunitat Valenciana.  
Per part seua, la Llei 6/2011, d'1 d'abril, de la Generalitat, de mobilitat de la Comunitat Valenciana, en el seu article 39.1, encarregà a l'Administració la fixació de tarifes màximes aplicades als títols de transport propis dels operadors de serveis públics de la seua competència i l'article 39.3 preveu la revisió de les tarifes per l'autoritat del transport d'acord amb l'evolució dels costos i de les circumstàncies de la demanda.  
Per l'article 90.1 de la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, es crea l'Autoritat de Transport Metropolità de València, d'ara en avant ATMV, com a organisme autònom de la Generalitat, adscrit a la conselleria competent en matèria de transport, a fi d'exercir, en l'àmbit territorial de l'organisme, les competències en matèria de transport públic regular de viatgers de la Generalitat i les dels municipis que li deleguen les competències en matèria de transport públic, atribuint-li, entre altres, les funcions de disseny i aprovació del règim tarifari i les relatives a informació a l'usuari, publicitat i qualitat dels serveis, en virtut dels apartats 5.e) i 5.h) de l'article 90 d'aquesta llei.  
  
L'article 2.e del Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València, indica que una de les funcions de l'ATMV és la relativa al disseny, l'aprovació i la gestió del règim tarifari dels serveis de transport de la seua competència. Al seu torn, segons l'article 8.1.c del mateix text, correspon al Consell d'Administració aprovar el règim tarifari dels serveis de transport públic regular de viatgers.  
Atés que l'ATMV va assumir la competència relativa al disseny, l'aprovació i la gestió del règim tarifari dels serveis de transport de la seua competència amb data d'efectes d'1 de gener de 2019, mitjançant acord del seu Consell d'Administració de 23 d'octubre de 2018.  
  
Atés que d'acord amb la citada distribució competencial, mentre siga procedent introduir modificacions que afecten l'àmbit de l'àrea metropolitana de València en la redacció de l'Ordre 3/2018, de 14 de març, de la Conselleria d'Habitatge, Obres Públiques i Vertebració del Territori, per la qual s'aproven les tarifes màximes dels títols de transport d'ús en l'àrea de transport metropolità de València, inclosos els serveis públics de transport prestats per Ferrocarrils de la Generalitat Valenciana (FGV), les del sistema TAM a Alacant i les del TRAM a Castelló, o bé pertoque dictar resolucions d'establiment de tarifes, correspon al Consell d'Administració de l'ATMV aprovar les unes i les altres.  
Considerant d'aplicació els criteris de revisió continguts en l'article 19.5 de la Llei 16/1987, de 30 de juliol, d'ordenació dels transports terrestres (d'ara en avant LOTT), juntament amb les dades de transport dels concessionaris extrets del sistema SigApunt i una variació de la mitjana dels índexs de preus al consum (grup general per al conjunt nacional) l'any 2019 respecte a l'any anterior de 0,70 %, l'any 2018 respecte a l'any anterior de l'1,68 % i els de l'any 2017 respecte a l'any anterior, que va ser de l'1,96 %.  
Considerant aplicables els criteris d'arredoniment establits en l'Ordre de 26 de novembre de 2001, de la Conselleria d'Obres Públiques, Urbanisme i Transports (DOGV 30.11.2001), per la qual es van establir els criteris de conversió a euros de les tarifes dels serveis públics col·lectius de transport de viatgers competència de la Generalitat.  
Vist el que s'estableix en el Reial decret 1621/2005, de 30 de desembre, pel qual s'aprova el Reglament de la Llei 40/2003, de 18 de novembre, de protecció a les famílies nombroses, als membres de les famílies nombroses, segons el qual, a aquelles que tinguen reconeguda aquesta condició i que ho acrediten oficialment se'ls aplicarà una bonificació tarifària consistent en una reducció del vint o del cinquanta per cent de la tarifa.  
Atés que les persones majors de 65 anys gaudeixen d'una bonificació tarifària consistent en una reducció del trenta per cent de la tarifa base, prevista en l'Ordre 3/2018, de 14 de març, anteriorment citada.  
  
A la vista de tot l'exposat i tenint en compte l'obligació legalment establida per l'article 19.5 de la Llei 16/1987, de 30 de juliol, de revisar les tarifes dels serveis, escau revisar la tarifa establida en les resolucions d'abril de 2018, del director general de Transports i Logística, per la qual es revisen les tarifes de les concessions de servei públic regular permanent d'ús general de transport de viatgers per carretera de la Comunitat Valenciana.  
Així mateix, advertits errors aritmètics que afecten les resolucions de revisions de tarifa emeses a partir de les dades de variació mitjana dels índexs de preus al consum dels anys 2018 i 2017, és procedent la seua rectificació, de conformitat amb el que es disposa en l'article 109.2 de la Llei 39/2015, d'1 d'octubre, del procediment administratiu comú de les administracions públiques.  
Per tot això, en exercici de la potestat tarifària atribuïda per l'article 90.5.e de la Llei 13/2016, de 29 de desembre i per l'article 2.e del Decret 81/2017, de 23 de juny, del Consell, amb l'acord previ del Consell d'Administració en la sessió de 6 de març de 2020, resolc:  
  
Primer. Objecte  
1. Constitueix l'objecte de la present resolució la fixació de les tarifes quilomètriques màximes revisades de les concessions de servei públic de transport regular de viatgers per carretera de l'àrea metropolitana de València en les seues diferents modalitats i el mínim de percepció.  
  
Segon. Definicions  
1. La tarifa partícip empresa o tarifa base és la tarifa quilomètrica que es pren com a referència en les concessions per a determinar l'equilibri econòmic de la concessió corresponent.  
2. La tarifa general, la tarifa majors de 65 anys, la tarifa família nombrosa general i la tarifa família nombrosa especial són el resultat d'aplicar l'increment o els descomptes corresponents a cada col·lectiu sobre la tarifa base, segons els casos, d'acord amb els criteris següents:  
  
- Tarifa majors de 65 anys: d'aplicació al col·lectiu de persones majors de 65 anys amb un descompte del 30 % respecte de la tarifa base.  
- Tarifa família nombrosa general: d'aplicació al col·lectiu de família nombrosa de categoria general amb un descompte del 20 % respecte de la tarifa base.  
- Tarifa família nombrosa especial: d'aplicació al col·lectiu de família nombrosa de categoria especial amb un descompte del 50 % respecte de la tarifa base.  
- Tarifa general: d'aplicació a tots els viatgers no inclosos en els col·lectius anteriors amb un increment del 5,29 % respecte de la tarifa base.  
3. La tarifa aplicable a l'usuari general en bitllet senzill, la tarifa aplicable a usuaris majors de 65 anys en bitllet senzill, la tarifa aplicable a usuaris de família nombrosa general en bitllet senzill i la tarifa aplicable a usuaris de família nombrosa especial en bitllet senzill és l'import que l'usuari abona de manera efectiva al concessionari pel bitllet senzill que corresponga, la quantia del qual es fixa mitjançant la multiplicació dels quilòmetres del trajecte a realitzar per les respectives tarifes previstes en el punt 2 del present apartat, més el cànon d'estació d'autobusos, en el cas que siga aplicable, més l'IVA corresponent, tot això sense perjudici del que es disposa en l'apartat següent.  
  
4. El mínim de percepció és l'import a percebre pel concessionari per cada trajecte realitzat per l'usuari, que es garanteix al concessionari únicament quan la tarifa aplicable a l'usuari en bitllet senzill siga inferior al mínim de percepció corresponent.  
Tercer. Import revisat de les diferents tarifes  
1. L'import revisat de les diferents tarifes establides en l'apartat segon de la present resolució és el que figura en l'annex a la present resolució.  
2. Les citades revisions de tarifes afecten totes les concessions ja que tots els concessionaris han complit l'obligació de subministrament d'informació a l'Administració prevista per l'article 19.6 de la LOTT en l'exercici de 2019. No obstant això, les revisions no impliquen la revisió retroactiva i acumulada de tarifes d'exercicis anteriors quan el concessionari no haguera complit l'obligació de subministrament d'informació en aquests exercicis anteriors, sinó que li serà aplicable exclusivament la revisió del present exercici sobre l'última tarifa vigent en la corresponent concessió.  
  
Quart. Mínim de percepció per a trajectes realitzats fora de l'àrea metropolitana  
El mínim de percepció, IVA inclòs, per a trajectes realitzats fora de l'àrea metropolitana de València, es fixa en 1,35 euros per a la tarifa aplicable a l'usuari general en bitllet senzill. Aquest mínim tindrà una bonificació del 30 % per a les persones majors de 65 anys, i queda establit en 0,95 euros per a aquest col·lectiu. A aquest efecte bastarà la presentació per l'interessat del seu Document Nacional d'Identitat. Igualment, els membres de famílies nombroses tindran una reducció del vint o del cinquanta per cent segons categoria (general o especial, respectivament), amb la presentació prèvia del Títol de Família Nombrosa i queden establits els seus mínims de percepció en 1,10 euros per a les de categoria general i 0,70 euros per a les de categoria especial.  
  
  
Cinqué. Mínim de percepció per a trajectes realitzats dins de l'àrea metropolitana  
El mínim de percepció, IVA inclòs, per a trajectes realitzats dins de l'àrea metropolitana de València, es fixa en 1,45 euros per a la tarifa aplicable a l'usuari general en bitllet senzill. Aquest mínim tindrà una bonificació del 30 % per a les persones majors de 65 anys i queda establit en 1,00 euros per a aquest col·lectiu. A aquest efecte bastarà la presentació per l'interessat del seu Document Nacional d'Identitat. Igualment, els membres de famílies nombroses tindran una reducció del vint o del cinquanta per cent segons categoria (general o especial, respectivament), amb la presentació prèvia del Títol de Família Nombrosa i queden establits els seus mínims de percepció en 1,15 euros per a les de categoria general i 0,75 euros per a les de categoria especial.  
  
  
Sisé. Mínim de percepció i tarifa aplicable en bitllet senzill per a trajectes específics  
1. El mínim de percepció, IVA inclòs, per a trajectes realitzats dins de l'àrea metropolitana de València, es fixa en 1,50 euros per a la tarifa aplicable a l'usuari general en bitllet senzill en la línia de Parc Tecnològic i Mas Camarena. Aquest mínim quedarà establit en 1,00 - per a les persones majors de 65 anys, amb la presentació prèvia per l'interessat del seu Document Nacional d'Identitat i en 1,20 - i 0,75 - per als membres de famílies nombroses de categoria general o especial respectivament.  
2. La tarifa del bitllet senzill, IVA inclòs, per a trajectes realitzats en la línia de Vilamarxant L-158 es fixa en 3,80 - per a la tarifa aplicable a l'usuari general en bitllet senzill i en 2,70 - per a la tarifa aplicable a majors de 65 anys usuaris en bitllet senzill, amb presentació prèvia per l'interessat del seu Document Nacional d'Identitat.  
3. La tarifa del bitllet senzill d'anada i tornada, IVA inclòs, per als trajectes realitzats en la línia La Hoya de Buñol - Hospital de Manises» es fixa en:  
  
Municipi Tarifa  
Yátova 3,00 -  
Macastre 3,00 -  
Alborache 3,00 -  
Buñol 2,50 -  
Torís 2,00 -  
Godelleta 2,00 -  
Chiva 2,00 -  
Cheste 2,00 -  
  
  
  
Els bitllets seran venuts exclusivament amb la tarifa d'anada i tornada i amb destinació l'Hospital de Manises i/o al Centre d'Especialitats d'Aldaia.  
  
Seté. Descomptes sobre la tarifa aplicable en bitllet senzill a joves i universitaris en determinades línies  
S'aplicarà el descompte que establisca el conveni de l'IVAJ amb els operadors vigent en cada moment i que en l'actualitat és d'un 15 % de descompte sobre el bitllet senzill a joves entre 14 i 30 anys, tots dos inclusivament, per a aquells que presenten el corresponent Carnet Jove en vigor juntament amb el seu DNI, permís de conduir, passaport o targeta de residència a Espanya.  
Així mateix, s'aplicaran descomptes a universitaris en les línies d'aquells operadors que reben subvencions al transport universitari per part de la Conselleria d'Innovació, Universitats, Ciència i Societat Digital.  
  
Huité. Entrada en vigor de les noves tarifes  
Les noves tarifes entraran en vigor l'endemà de la publicació de la present resolució en el Diari Oficial de la Generalitat Valenciana i seran efectives després de l'aprovació dels quadres de tarifes per ATMV.  
  
  
Nové. Aprovació dels quadres de tarifes actualitzats  
D'acord amb els articles 14.2 i 3, 16.8 i 68.4 de la Llei 39/2015, d'1 d'octubre, del procediment administratiu comú de les administracions públiques, els concessionaris es troben inclosos dins de la relació de subjectes obligats a relacionar-se a través de mitjans electrònics amb les administracions públiques per a la realització de qualsevol tràmit d'un procediment administratiu. Per això haurà de sol·licitar l'aprovació dels quadres de tarifes actualitzats, una vegada rebuda aquesta resolució, en la Seu Electrònica de la Generalitat Valenciana, o en el següent enllaç:  
  
https://www.gva.es/va/inicio/procedimientos'id\_proc=20151&version=amp  
  
Desé. Publicitat dels quadres de tarifes  
Els concessionaris disposaran els quadres de tarifes aprovats per l'ATMV a bord dels autobusos en lloc visible per als usuaris. Igualment quedaran visibles als usuaris en els locals i oficines del concessionari, així com en les estacions d'autobusos en aquells serveis que utilitzen aquestes instal·lacions.  
  
Onzé. Pèrdua d'efectes  
Queda sense efecte el que es disposa en relació amb el mínim de percepció de l'article 1.2 de l'Ordre 3/2018, de 14 de març, de la Conselleria d'Habitatge, Obres Públiques i Vertebració del Territori, per la qual s'aproven les tarifes màximes dels títols de transport d'ús en l'àrea de transport metropolità de València, inclosos els serveis públics de transport prestats per Ferrocarrils de la Generalitat Valenciana (FGV), les del sistema TAM a Alacant i les del TRAM a Castelló.  
  
  
Contra la present resolució, que posa fi a la via administrativa, podrà interposar-se recurs potestatiu de reposició davant el Consell d'Administració de l'ATMV en el termini d'un mes a comptar des de l'endemà de la seua publicació, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini, únicament podrà interposar-se recurs contenciós administratiu, regulat en la Llei 29/1998, de 13 de juliol, reguladora de la jurisdicció contenciosa administrativa, sense perjudici, si és el cas, de la procedència del recurs extraordinari de revisió d'acord amb el que estableixen els articles 125 i 126 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 24 de març de 2020.- El president del consell d'administració de l'Autoritat de Transport Metropolità de València: Arcadi España García.